Павел Иванов изигра втори мач за новия си тим Баия Бланка - Баскетбол - Sportal.bg
Павел Иванов изигра втори мач за новия си тим Баия Бланка
07 декември 2015 | 14:23
Българинът Павел Иванов изигра втори мач за новия си тим Баия Бланка в първенството на Аржентина по баскетбол за мъже. Баия обаче загуби като гост на Пенярол с 63:67 (13:20, 21:16, 13:12, 16:19) точки в среща от 20-ия кръг. Иванов започна като титуляр и се отличи с 8 точки и 1 борба за 15 минути. Баия заема 5-о място в класирането с южната конференция с актив от 10 победи и 10 поражения.
Шампионът на Балканската лига Сигал Прищина, със Станимир Маринов, изигра два мача за два дни в първенството на Косово. Първо Сигал отстъпи пред Пея като гост със 71:73 (25:19, 22:23, 14:11, 10:20) точки. В този мач Маринов се отчете с 6 точки, 3 борби, 3 асистенции и 1 отнета топка за 17 минути.
Снощи Сигал разгроми гостуващия Керасан Прищина със 111:79 (24:19, 35:15, 23:19, 29:26) точки. Маринов не игра в тази среща. Сигал Прищина е второ място в класирането с 8 победи и 2 поражения. Лидер е Пея с 10-0.
Воденият от старши треньора Георги Младенов тим на Римини загуби от гостуващия Форли с 65:80 точки в 11-ия кръг на италианската Серия В. Отборът има пет успеха и шест загуби и заема девето място във временното класиране.
Ета, с Никола Трайков, загуби от гостуващия Кеварнос със 72:75 (20:12, 14:23, 10:30, 28:10) точки в среща от петия кръг на първенството на Кипър. Българинът игра 21:33 минути и се отличи с 9 точки, 4 борби, 1 асистенция и 1 отнета топка. Ета има три победи и две загуби и заема трето място в класирането.
Отборът на Сарагоса, където играе Жаклин Златанова, се наложи над Бембибре с 84:67 (23:23, 22:8, 20:21, 19:15) точки в среща от 11-ия кръг на женското баскетболно първенство на Испания. Златанова игра 40 минути и записа 14 точки, 9 борби, 3 aсистенции и 1 отнета топка. Сарагоса е на четвърто място в подреждането със седем победи и четири загуби.